
1.
צו תעריף המכס והפטורים ומס קניה על טובין (תיקון מס' 8), התשע"א-2010 
(מדיות אופטיות)

2.
צו תעריף המכס והפטורים ומס קניה על טובין (תיקון מס' 11), התשע"א-2010 
(אבקת חלב)

3.
צו תעריף המכס והפטורים ומס קניה על טובין (תיקון מס' 13), התשע"א-2010 
(שיני שום)

היו"ר משה גפני:

אני פותח את ישיבת ועדת הכספים.

צו תעריף המכס והפטורים ומס קניה על טובין (תיקון מס' 8), התשע"א-2010 (מדיות אופטיות)

קובי בוזו:

בצו תעריף המכס לשנת 2008 היה קיים מכס רק על דיסקים למוזיקה והטלנו לבקשת משרד התעשייה מכס גם על דיסקים עם תמונה ועם סרטים. זה  התחיל להיות יותר פופולארי, ממוזיקה, לקבצים של סרטים ותמונות. בארץ מייצרים כשלושה מפעלים, ולפחות שניים מייצרים בארץ, וביקשו שנטיל מכס של 5 אחוזים. באנו לוועדת הכספים ואישרנו את הצו אבל ראינו שבטעות עשינו את זה כהוראת שעה עד סוף שנת 2010 והמכס בוטל. 


עכשיו הטלנו שוב את המכס ואנחנו מבקשים את אישור הוועדה.

היו"ר משה גפני:

יש שאלות? אין. אנחנו מצביעים.

ה צ ב ע ה

צו תעריף המכס והפטורים ומס קניה על טובין (תיקון מס' 8), התשע"א-2010 (מדיות אופטיות) 

אושר פה אחד

הצו אושר.

ראלב מג'אדלה:

היום אנחנו מגיעים לסעיף הדגים?

היו"ר משה גפני:

לא. אני רואה שבלי הדגים, זה משעמם.

ראלב מג'אדלה:

אני אגיד לך למה. אני אוכל דגים שלוש פעמים בשבוע. זה הדבר הכי בריא. אני אוכל דג ישר מהים של חוף שדות ים.

זבולון אורלב:

אם אתה אוכל נסיכת הנילוס, אתה אוכל יותר בשר.

צו תעריף המכס והפטורים ומס קניה על טובין (תיקון מס' 11), התשע"א-2010 (אבקת חלב)

שירלי אביבי:

תיקון מספר 11. הצו הזה מתקן צו שפורסם ב-2 במאי 2010 אשר בטעות לא הוגבל בזמן למרות שמהותו הייתה לאפשר יבוא אבקת חלב באופן זמני. לכן הצו הזה, עשינו אותו מחדש, כדי לפתור את הבעיה.

זבולון אורלב:

לא הבנתי מה הבעיה.

שירלי אביבי:

עשינו צו  שהיה אמור להיות הוראת שעה שמפחיתה את המכס על אבקת חלב במסגרת מכסה, במקום 85 אחוזים לפטור. היא הייתה אמורה להיות הוראת שעה. בטעות לא עשינו את זה הוראת שעה ולכן הצו הזה היה קבוע. אנחנו מתקנים את הטעות.

זבולון אורלב:

עכשיו אתם רוצים להטיל מכס על יבוא אבקת חלב?

שירלי אביבי:

כן.

זבולון אורלב:

מי משתמש באבקת החלב?

שירלי אביבי:

המסגרת של המכסה הזאת היא התחייבות שלנו במסגרת ארגון הסחר העולמי של יבוא של 1,200 טון ב-85 אחוזים מכס שזה מכס מופחת מלכתחילה מהמכס הקיים היום על אבקת חלב.

זבולון אורלב:

למה בזמנו נתתם פטור ועכשיו אתם רוצים להעלות את המכס?

שירלי אביבי:

בזמנו נתנו פטור כי היה מחסור באבקת חלב, מחסור שהסתמן בשנת 2010. לכן הגדרנו את המכסה הזאת ובגלל שהיה מחסור, במקום 85 אחוזים, הפחתנו אותו לחלוטין לפטור.


מכיוון שהמכסה הזאת היא מכסה שאנחנו מחויבים לה במסגרת ארגון הסחר העולמי, ל-1,200 טון ב-85 אחוזים מכס, אנחנו רוצים שזה יישאר בצו תעריף המכס. 


לפני כמה שבועות פנו אלינו לגבי מחסור עתידי של אבקת חלב לשנת 2011 ובימים אלו ממש אנחנו עומדים לפתור את המחסור הזה במסגרת צו תעריף המכס וגם במסגרת מכסות.

זבולון אורלב:

הצלחת לבלבל אותי.

היו"ר משה גפני:

משרד החקלאות.

צביקה כהן:

ב-2010 היה מחסור בחלב.

זבולון אורלב:

עם החזיר כבר גמרנו?

היו"ר משה גפני:

עזוב. אני רוצה שתדע שמר כהן עושה הרבה דברים טובים. קורה בשוליים שהוא שוגה אבל הוא עושה דברים טובים. לא כל דבר שהוא מביא צריך להתנגד לו.

ראלב מג'אדלה:

מתי יתקיים דיון גם על הדברים הטובים שהוא עושה?

היו"ר משה גפני:

עכשיו.

צביקה כהן:

ב-2010 היה מחסור בחלב בכלל בישראל. היה קיץ מאוד חם והפרות נתנו פחות חלב. על מנת למנוע את המחסור הזה, אפשרנו לייבא אבקת חלב ללא מכס. בטעות זאת לא הייתה הוראת שעה אלא איזשהו צו ארוך טווח ועכשיו מתקנים אותו.


אנחנו באופן כללי מייצרים מספיק חלב לצורכי האוכלוסייה ויש המון רפתות בארץ. בנושא החלב אנחנו בדרך כלל מסודרים.

זבולון אורלב:

אתה יודע מה היה המחיר של אבקת החלב המיובאת שלא היה עליה מכס לעומת אבקת החלב המיוצרת כאן בארץ? מטרת שאלתי היא לדעת האם המשפחות שנזקקות לאבקת חלב – ואלה בדרך כלל הזוגות הצעירים – עכשיו, בעקבות מה שנחליט כאן, ישלמו.

שירלי אביבי:

זאת אבקת חלב לתעשייה.

צביקה כהן:

ב-2010 המחיר לחלב מיובא היה גבוה יותר מהמחיר המקומי. אתה לא מדבר לא על אבקת חלב לתינוקות.

קריאה:

אבקת חלב כחומר גלם לייצור מעדנים.

צביקה כהן:

אנחנו מדברים על חומר גלם.

שירלי אביבי:

אבקת חלב לתעשייה.

צביקה כהן:

אבקת חלב למטרנה פטורה ממכס.

זבולון אורלב:

אבקת חלב לתינוקות פטורה.

צביקה כהן:

כן.

זבולון אורלב:

כאן מדובר באבקת חלב שהיא לצרכים תעשייתיים.

שירלי אביבי:

כן.  שטראוס ותנובה מייבאים אבקת חלב.

זבולון אורלב:

יש לזה השלכה על המוצר. כלומר, מחר מעדן של שטראוס או של תנובה, אם מעלים את המכס על האבקה, המחיר יעלה. מי משתמש בזה? שוב, אלה מוצרים שהאוכלוסייה משתמשת בהם. 

היו"ר משה גפני:

מר כהן, זה  יעלה את המחיר?

צביקה כהן:

לא. אני אומר שוב שב-2010 נפתח היבוא כי היה מחסור  והמחיר העולמי היה גבוה מהמחיר המקומי.

זבולון אורלב:

לכן אני שואל אותך שאלה ישירה. האם מה שעכשיו אנחנו נאשר יביא להתייקרות של מוצרי החלב.

צביקה כהן:

לא.

שירלי אביבי:

לא.

צביקה כהן:

חד וחלק, לא.

חיים אורון:

לא רק זה אלא אבקת החלב היא הבאפר של תכנון החלב. 

היו"ר משה גפני:

אנחנו מצביעים.

ה  צ ב ע ה

צו תעריף המכס והפטורים ומס קניה על טובין (תיקון מס' 11), התשע"א-2010 (אבקת חלב) –
אושר פה אחד

הצו אושר. השאלות מצוינות וזה בסדר גמור, אבל אנחנו צריכים לדעת שיש דברים שהממשלה מביאה שהם דברים סבירים שצריך לאשר לה את זה. 

זבולון אורלב:

אם זה היה מביא להתייקרות, אני לא הייתי מרים את היד בעד. ברגע שנאמר שאין התייקרויות, הצבעתי בעד.

היו"ר משה גפני:
צו תעריף המכס והפטורים ומס קניה על טובין (תיקון מס' 13), התשע"א-2010 (שיני שום)

זבולון אורלב:

למה אתה מדלג?

היו"ר משה גפני:

אני לא מדלג על כלום.אני הולך לפי הסדר.

שגית אפיק:

כי ביניהם יש צווי הפחתה שלא באים לוועדה.

זבולון אורלב:

אולי פעם נשנה את החוק והפחתה גם היא תבוא לכאן?

היו"ר משה גפני:

זה מה שהיועצת המשפטית טוענת כל הזמן אבל אני עצלן.

ראלב מג'אדלה:

למה אנחנו לא שותפים להפחתה?

היו"ר משה גפני:

זה מה שהיא טוענת.

ראלב מג'אדלה:

אנחנו רוצים להיות שותפים להפחתה.

היו"ר משה גפני:

הנה, הם באים אלי בטענות. גם את.

זבולון אורלב:

זה נאום שלם במליאה, על חלוקת עבודה לא צודקת.

היו"ר משה גפני:

חבר הכנסת אורלב וחבר הכנסת מג'אדלה, יש תמונת מצב בצווים הללו. העובדה היא שכאשר יש הפחתה , זה לא מגיע אלינו. כאשר יש העלאה, ברוב המקרים אבל לא בכל המקרים, שישים ימים, זה תקף בלעדינו. אנחנו רק צריכים לאשר את זה בתוך שישים הימים, שאם לא כן, הצו יפקע. זאת אומרת, אנחנו מהווים כאן גלגל חמישי בעניין הזה. הרי אי אפשר להתעלם גם מההיגיון שעמד מאחורי העניין הזה. שנת 1949, אנשים היה להם שכל ולא כל היום הסתכלו בטלוויזיה כמו היום אלא אז היו אנשים רציניים.

זבולון אורלב:

איך אתה יודע שיש טלוויזיה?

היו"ר משה גפני:

אני לא יודע. אני באמת לא יודע. כל פעם מראיינים אותי שם ואומרים שזאת טלוויזיה. ההיגיון שעמד מאחורי העניין הזה אומר שאם יש הפחתה, אין צורך בפיקוח של הכנסת. אם מדובר בהעלאה, אז צריך את האישור של הכנסת מכיוון שזה הולך לגרום נזק לאזרחים וצריך גם את הפיקוח הציבורי. זה ההיגיון שככל הנראה עומד מאחורי העניין.

זבולון אורלב:

מתברר שבגלל כמה הפחתות מעלים מכס.

היו"ר משה גפני:

מה שהתברר בתקופה האחרונה, התבררו לנו כמה דברים. יש כאן מדיניות שגויה הרבה פעמים בעניין הזה. התברר שהצו שעולה, עד שהוא מגיע לכאן, בינתיים המחירים עלו מכיוון שכבר היה צו בתוקף והפחיתו וכתוצאה מההפחתה הזאת, שעליה החליטה הממשלה – רשות המסים או משרד החקלאות – מתברר שבעקבות ההפחתה הזאת מעלים דברים אחרים ומביאים אלינו לאישור לא את ההפחתה אלא את ההעלאה.


מה שקרה בשבוע שעבר זה שהתברר בכלל דבר חמור, כי אלה לא רק העלאות מחירים אלא גם נכנס דבר אידיאולוגי נוסף להעלאת המחירים. התברר שהפחיתו במה שיש רבים או חלק מחברי הוועדה שסבורים שהיה אסור להפחית והעלו את מה שלדעת חלק מחברי הוועדה היה אסור להעלות.

חיים אורון:

מתי נצביע על זה? על מה  שאסור להעלות.

היו"ר משה גפני:

ביום רביעי. אין לנו כלי כדי לאלץ את הממשלה להיכנס להגיון נורמאלי ושתגלה גם רגישות כלפי ציבורים שונים בישראל אלא אם כן צו היטלי הסחר יאושר או לא יאושר. אין לנו כלי אחר. אנחנו לא יכולים לומר להם שלא יפחיתו או שלא יעלו.

ראלב מג'אדלה:

יש לנו סנקציות.

שירלי אביבי:

הנושא של הדגים מגיע לכנסת באותו יום.

היו"ר משה גפני:

מתי?

שגית אפיק:

אחרי שהוא מאושר בוועדת הכספים, צו של העלאה.

היו"ר משה גפני:

לא העלאה. דיברתי על ההפחתה.


אנחנו מדברים על שיני שום.

שירלי אביבי:

בשנת 2007 עשינו הוראת שעה למשך שלוש שנים שבחנה את ענף השום בישראל. שם העלינו את שיני השום וגם העלינו את ראשי השום במטרה להגן על היצור המקומי של שום בארץ, של ראשי שום, בעקבות יבוא מסיבי של שיני שום מהמזרח הרחוק במחירים מאוד נמוכים. במהלך שלוש השנים האלה בחנו את הענף כאשר המטרה שלנו הייתה לגרום להתייעלות בענף הזה ולראות איפה הענף יכול להתמקצע ולהתייעל ואיפה אין לו אפשרות להתחרות מול היבוא. בסוף שנת 2010 בחנו את הענף ובאמת ראינו שבענף של שיני שום, שהם בעצם לוקחים את ראשי השום ומפלחים אותם, התפתחה נישה יפה שמצליחה להתמודד מול היבוא והיא תחרותית. לעומת זאת בראשי השום המחירים בעולם גם עלו וגם ראינו שיש אפשרות להתחרות במכס יותר נמוך.


בצו הזה אנחנו משאירים על כנו את מה שהיה במשך שלוש השנים לגבי שיני השום ולכן זאת העלאה תיאורטית בלבד. מה שהיה בשלוש  השנים האחרונות מתרחש אבל זה לא יהיה במסגרת הוראת שעה אלא זה יהיה מעכשיו והלאה.

שגית אפיק:
זה רק על שיני שום.

שירלי אביבי:

רק על שיני שום. לגבי ראשי שום עשינו צו הפחתה בנפרד והמכס הופחת.

שגית אפיק:

זה מתחילת 2010?

שירלי אביבי:

מ-2011.

ראלב מג'אדלה:

לידיעתך, שום זה הדבר הכי בריא לאכילה.

צביקה כהן:


השום המקומי הכי בריא.

ראלב מג'אדלה:

כולסטרול, שומנים בדם, לחץ דם.

היו"ר משה גפני:

הוא צודק. זה אמור לגבי השום המקומי.

ראלב מג'אדלה:

התוצרת המקומית היום יכולה להתחרות עם היבוא?

שירלי אביבי:

התוצרת המקומית של ראשי שום? לאור עליית המחירים בעולם יכולה להתחרות בראשי השום שמגיעים מסין ולכן גם הפחתנו את המכס לרמה שהייתה לפני שלוש שנים.

ראלב מג'אדלה:

אני מזהה תנועה גדולה מאוד של יבוא שום.

צביקה כהן:

נכון.

שירלי אביבי:

לכאן התפתחה כאן נישה יפה.

צביקה כהן:

אפילו משרד החקלאות חושב שיש גבול לרמת הגנה אליה צריך להגיע, בניגוד לדברים אחרים.

היו"ר משה גפני:

זאת הגנה על הייצור המקומי.


אנחנו מצביעים על אישור הצו.

ה צ ב ע ה

צו תעריף המכס והפטורים ומס קניה על טובין (תיקון מס' 13), התשע"א-2010 (שיני שום) –
אושר פה אחד

הצו אושר.


את יכולה לומר במשפט אחד מה אלה ההפחתות ב-9, 10 ו-12? זה לא נוגע לוועדה, אבל לפחות תגידו.

זבולון אורלב:

לוועדה מותר לדעת.

היו"ר משה גפני:

כן. מתברר שמותר לה לדעת.

שירלי אביבי:

ההפחתה בתיקון מספר 9 דנה בקמח. עד 2011 הייתה הוראת שעה שמתחדשת כל הזמן לעניין יבוא של קמח לארץ. המכס מלכתחילה הוא 12 אחוזים. בצו הזה אנחנו מאפשרים יבוא של קמח בפטור לחלוטין. באריזות שמשקלן עולה על 5.5 קילוגרם, הוא יהיה פטור ומה שמתחת לכך, יהיה חייב במכס.

היו"ר משה גפני:

מה זה 10?

שירלי אביבי:

זאת ההפחתה שעשינו לראשי שום.

היו"ר משה גפני:

מה זה ה-12?

שירלי אביבי:

בסעיף הזה תיקנו את צו המסגרת לעניין עדכון סכומי המס באלכוהול, 2207, 2208, הדן במשקאות משכרים. כל שנה אנחנו מעדכנים את זה בהתאם לעליית המדד. ב-2207 וב-2208, מה שעשינו כבר ברפורמה במשקאות משכרים, אנחנו רק עדכנו את זה לגבי העדכון השנתי של עליית המדד.

חיים אורון:

איפה העדכון שאתם חייבים לנו בוודקה?

שירלי אביבי:

לעניין המכס.

חיים אורון:

לעניין המכס.

היו"ר משה גפני:

אתה רוצה לפתוח דיון עכשיו? הוא צודק.

שירלי אביבי:

הוא צודק וזה נמצא אצלכם על השולחן. אני העברתי לטמיר במייל לפני בערך חודשיים את המכתב ואת ההסכמה. הגענו להסכמה עם כולם. זה כבר היה בהסכמה. הוועדה ביקשה לאשר את זה לפני הכנת הצו.

חיים אורון:

לא היה לזה ריח של שום אלא ריח אחר.

שירלי אביבי:

אבל הגענו להסכמה יחד עם ישראל ביתנו.

חיים אורון:

מה ישראל ביתנו שייכת למכס על וודקה?

שירלי אביבי:

יחד עם ה יבואנים והיצרנים.

חיים אורון:

את אומרת לי שהגעתם להסכמה עם ישראל ביתנו בקשר לוודקה.

היו"ר משה גפני:

שירלי אביבי, משרד החקלאות, רשות המסים, אני מודה לכם על הצגת הדברים בכישרון רב ואני מודה לכם על כך שאישרנו לכם את הצווים.


תודה רבה. הישיבה נעולה.

הישיבה ננעלה בשעה 12:10

